Indisk politi: Voldtektsofferet må ta noe av skylden selv
Kvinnen var på sykkeltur med sin mann i den indiske delstaten Madhya Pardes da hun ble voldtatt av flere menn. Ekteparet, som var på vei til Arga, var i ferd med å slå opp teltet like utenfor en landsby i delstaten da gjerningsmennene slo til. Søndag kveld holdt indisk politi en pressekonferanse om voldtekten. Der sa politiet blant annet at det sveitsiske ekteparet var uansvarlige og at de selv måtte ta en del av ansvaret for voldtekten. - Ingen stopper der. Hvorfor valgte de det stedet? De var på feil sted til feil tid. De burde ha gått innom en politistasjon på veien til campingplassen. De burde ha stoppet og spurt etter et sted å overnatte på, sier Avnesh Kumar Budholiya ved det lokale politiet, ifølge The Independent. Uttalelsen har skapt sterke reaksjoner. - Politiet vil ikke ta ansvar. Indiske kvinner er ikke sikre hverken i små byer eller store steder. Poltiet jobber ikke for å øke sikkerheten for oss kvinner, sier Neerja Ahlawat, sosiolog og direktør for et kvinneutviklingssenter i Haryana.Søndag ble det kjent at fem menn har tilstått å ha voldtatt den sveitsiske kvinnen. Gjerningmennene skal være fra landsbyen. - De gikk forbi og la merke til et par som slo opp et telt og så muligheten til å angripe og til å voldta kvinnen, sier en lokal politimann, ifølge SkyNews. Ekteparet selv skal ha forklart at kvinnen skal ha blitt voldtatt av syv eller åtte menn. Politiet leter etter flere gjerningsmenn, men da det var mørkt da hendelsen fant sted er antall gjerningsmenn fortsatt noe usikkert. Kvinnens ektemann skal ha blitt banket og bundet fast mens hun ble voldtatt. Gjerningsmennene stjal både penger, laptop og mobiltelefoner fra det sveitsiske paret. Mange voldtekter Voldtekten skjedde kort tid etter at India ble rystet av en voldtektsskandale desember, da en 23 år gammel student døde etter en gjengvoldtekt på en buss i New Delhi. Hendelsen førte til masseprotester i India og en offentlig debatt om vold mot kvinner.Også flere andre grove voldtektssaker den siste tiden har rettet søkelyset mot den omfattende volden mot kvinner i India, skriver NTB. Ifølge indisk kriminalstatistikk blir en kvinne voldtatt hvert 20. minutt. Men politiet tror at bare én av ti voldtekter blir anmeldt, på grunn av skammen ofrene føler.
Indisk politi mener den sveitsiske kvinnen som ble gjengvoldtatt og ektemannen var uansvarlige da de slo opp telt utenfor landsbyen.